กระทรวงพาณิชย์ เสริมตู้คอนเทนเนอร์ขนมังคุดส่งออกเพิ่ม ล่าสุดราคามังคุดดีขึ้น
นายอุดม ศรีสมทรง พาณิชย์จังหวัดชุมพร กระทรวงพาณิชย์ กล่าวถึงมาตรการเชิงรุก ช่วยเหลือเกษตรกรชาวสวนมังคุดในพื้นที่ เพื่อแก้ไขปัญหาราคาตกต่ำ ว่า จังหวัดชุมพร เป็นหนึ่งแหล่งผลิตใหญ่ของประเทศ ปกติร้อยละ 60 ของผลผลิตจะส่งออกต่างประเทศ โดยตลาดใหญ่คือประเทศจีน แต่จากสถานการณ์การแพร่ระบาดของโควิด-19 มาตรการขนส่งที่ต้องทำความสะอาดเข้มงวด จึงเกิดปัญหาตู้คอนเทนเนอร์ส่งออกเวียนกลับมารับสินค้าได้ช้า ปริมาณตู้จึงมีไม่พอ การส่งออกทำได้ช้า ผลผลิตจึงล้น ส่งผลให้ราคาตกต่ำ จากคาดการณ์ว่าปีนี้จะขายเกรดส่งออกได้ในราคา 80 บาทต่อกิโลกรัม แต่ขณะนี้ขายได้ในราคา 25-30 บาท เพื่อแก้ปัญหาดังกล่าวในขณะนี้ผลผลิตกำลังออกมา คิดเป็นร้อยละ 35 หรือประมาณ 18,000 ตัน และจะออกมาอีกช่วงเดือนนี้ที่เป็นรอบฤดูกาลปกติที่ประมาณกว่า 50,000 ตัน เบื้องต้นนายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ ได้ประชุมผู้เกี่ยวข้องทั้งในและต่างประเทศ เมื่อวันที่ 28 ก.ค.ที่ผ่านมา เพื่อหาตู้คอนเทนเนอร์มาเสริมให้พอแก่การส่งออกแล้ว ส่งผลให้ราคามังคุดเกรดส่งออกปรับตัวสูงขึ้นแล้ว ล่าสุดมาอยู่ที่ราคา 46 บาทต่อกิโลกรัม นอกจากนี้ ยังทำโครงการช่วยเหลือเกษตรกรผู้ปลูกผลไม้กระจายผลผลิต 3,000 ตัน ไปยังตลาดผู้บริโภคภายในประเทศ โดยรับซื้อกิโลกรัมละ 3 บาท ไปกระจายใน 14 จุด ซึ่งระบายผลผลิตไปได้แล้ว 100 ตัน นอกจากนี้ กรมการค้าภายใน ยังส่งเสริมตลาดออนไลน์จัดหากล่องบรรจุผลไม้ส่งฟรีผ่านไปรณีษรีย์ไทย จัดไปในจังหวัดชุมพรแล้ว 5,000 ใบ และกำลังจะส่งให้อีก 20,000 ใบ เปิดพรีออเดอร์ช่วยเหลือเกษตรกร โดยช่วง 2-3 วันที่ผ่านมา มีประชาชนสนใจสั่งมาแล้วรวม 50 ตัน และกำลังทยอยส่งตามรายการที่อยู่ในทะเบียนที่สั่งจองมาประมาณ 6,000 ราย